CELEX: 32017D0995
Language: da
Date: 2017-06-09 00:00:00
Title: Kommissionens gennemførelsesafgørelse (EU) 2017/995 af 9. juni 2017 om oprettelse af konsortiet for det europæiske samfundsvidenskabelige dataarkiv — europæisk konsortium for en forskningsinfrastruktur (CESSDA ERIC) (meddelt under nummer C(2017) 3870)

13.6.2017   
            
            
               DA
            
            
               Den Europæiske Unions Tidende
            
            
               L 149/85
            
         KOMMISSIONENS GENNEMFØRELSESAFGØRELSE (EU) 2017/995
   af 9. juni 2017
   om oprettelse af konsortiet for det europæiske samfundsvidenskabelige dataarkiv — europæisk konsortium for en forskningsinfrastruktur (CESSDA ERIC)
   
      
         (meddelt under nummer C(2017) 3870)
      
   
   (Kun den danske, den engelske, den franske, den græske, den nederlandske, den slovakiske, den slovenske, den svenske, den tjekkiske, den tyske og den ungarske udgave er autentiske)
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Rådets forordning (EF) nr. 723/2009 af 25. juni 2009 om fællesskabsrammebestemmelser for et konsortium for en europæisk forskningsinfrastruktur (ERIC) (1), særlig artikel 6, stk. 1, litra a), og
   ud fra følgende betragtninger:
   
               (1)
            
            
               Belgien, Danmark, Det Forenede Kongerige, Frankrig, Grækenland, Nederlandene, Slovakiet, Slovenien, Sverige, Tjekkiet, Tyskland, Ungarn, Østrig, Norge og Schweiz har anmodet Kommissionen om at oprette konsortiet for det europæiske samfundsvidenskabelige dataarkiv — europæisk konsortium for en forskningsinfrastruktur (CESSDA ERIC). De har aftalt, at Norge bliver værtsland for CESSDA ERIC. Det Schweiziske Forbund har tilkendegivet, at det i første omgang vil deltage i CESSDA ERIC som observatør. Det er også enigt i, at Norge skal være værtsland for CESSDA ERIC.
            
         
               (2)
            
            
               Da Det Forenede Kongerige den 29. marts 2017 meddelte sin hensigt om at udtræde af EU i henhold til artikel 50 i traktaten om Den Europæiske Union, ophører traktaterne med at finde anvendelse på Det Forenede Kongerige fra ikrafttrædelsesdatoen for udtrædelsesaftalen eller, hvis en sådan aftale udebliver, to år efter meddelelsen, medmindre Det Europæiske Råd efter aftale med Det Forenede Kongerige beslutter at forlænge denne periode. Som følge heraf og uden indflydelse på bestemmelserne i udtrædelsesaftalen finder nærværende gennemførelsesafgørelse kun anvendelse, indtil Det Forenede Kongerige ophører med at være en medlemsstat.
            
         
               (3)
            
            
               Forordning (EF) nr. 723/2009 er blevet indarbejdet i aftalen om Det Europæiske Økonomiske Samarbejdsområde (EØS) ved Det Blandede EØS-Udvalgs afgørelse nr. 72/2015 (2).
            
         
               (4)
            
            
               Kommissionen har i henhold til artikel 5, stk. 2, i forordning (EF) nr. 723/2009 evalueret ansøgningen og konkluderet, at den opfylder betingelserne i nævnte forordning.
            
         
               (5)
            
            
               Foranstaltningerne i denne afgørelse er i overensstemmelse med udtalelse fra det udvalg, der er nedsat ved artikel 20 i forordning (EF) nr. 723/2009 —
            
         VEDTAGET DENNE AFGØRELSE:
   Artikel 1
   1.   Konsortiet for det europæiske samfundsvidenskabelige dataarkiv — europæisk konsortium for en forskningsinfrastruktur (»CESSDA ERIC«) oprettes.
   2.   De væsentlige elementer i vedtægten for CESSDA ERIC er angivet i bilaget.
   Artikel 2
   Denne afgørelse er rettet til Kongeriget Belgien, Den Tjekkiske Republik, Kongeriget Danmark, Forbundsrepublikken Tyskland, Den Hellenske Republik, Den Franske Republik, Ungarn, Kongeriget Nederlandene, Republikken Østrig Republikken Slovenien, Den Slovakiske Republik, Kongeriget Sverige, Det Forenede Kongerige Storbritannien og Nordirland, Kongeriget Norge og Det Schweiziske Forbund,.
   
      Udfærdiget i Bruxelles, den 9. juni 2017.
      
         
            På Kommissionens vegne
         
         Carlos MOEDAS
         
            Medlem af Kommissionen
         
      
   
   
      (1)  EUT L 206 af 8.8.2009, s. 1.
   
      (2)  Det Blandede EØS-Udvalgs afgørelse nr. 72/2015 af 20. marts 2015 om ændring af protokol 31 til EØS-aftalen om samarbejde på særlige områder ud over de fire friheder (EUT L 129 af 19.5.2016, s. 85).
   
      BILAG
      
         VÆSENTLIGE ELEMENTER I CESSDA ERIC'S VEDTÆGT
      
      
         Følgende artikler og bestemmelser i vedtægten for CESSDA ERIC omhandler de vigtigste oplysninger i overensstemmelse med artikel 6, stk. 3, i forordning (EF) nr. 723/2009
      
      1.   Opgaver og aktiviteter
      
      (artikel 2 i vedtægten for CESSDA ERIC)
      
               
                  1.
               
               
                  CESSDA ERIC er knudepunkt for en distribueret forskningsinfrastruktur, der forbinder de europæiske samfundsvidenskabelige dataarkiver hos medlemmer, observatører og andre partnere. CESSDA ERIC driver ikke sine egne dataarkiver.
               
            
               
                  2.
               
               
                  CESSDA ERIC's opgave er at sørge for en distribueret og bæredygtig forskningsinfrastruktur, der gør det muligt for forskersamfundet at udføre forskning af høj kvalitet inden for det samfundsvidenskabelige område og således bidrage til at finde løsninger på de store udfordringer, som samfundet står over for i dag, og fremme undervisning og læring inden for samfundsvidenskaberne.
               
            
               
                  3.
               
               
                  CESSDA ERIC drives uden gevinst for øje. CESSDA ERIC kan dog udøve begrænsede økonomiske aktiviteter, forudsat at disse er nært knyttet til dets hovedopgaver og ikke bringer disse i fare.
               
            
               
                  4.
               
               
                  CESSDA ERIC løser sine opgaver ved at bidrage til udvikling og koordinering af standarder, protokoller og faglig bedste praksis, herunder uddannelse i bedste praksis i forbindelse med datadistribution og -forvaltning. CESSDA ERIC inkluderer ligeledes nye datakilder i infrastrukturen, hvor det er hensigtsmæssigt.
               
            
               
                  5.
               
               
                  CESSDA ERIC fremmer bredere deltagelse i forskningsinfrastrukturen. Med henblik på at fremme adgangen for lande, der søger støtte til videreudvikling af deres samfundsvidenskabelige dataarkiver, iværksætter CESSDA ERIC uddannelsesaktiviteter og udveksling mellem etablerede og potentielle tjenesteudbydere.
               
            2.   Navn og hjemsted
      
      (artikel 1 i vedtægten for CESSDA ERIC)
      
               
                  1.
               
               
                  Konsortiet for det europæiske samfundsvidenskabelige dataarkivs (CESSDA) juridiske form er et konsortium for en europæisk forskningsinfrastruktur (ERIC), der er stiftet i medfør af forordning (EF) nr. 723/2009 med navnet CESSDA ERIC.
               
            
               
                  2.
               
               
                  Det vedtægtsmæssige hjemsted for CESSDA ERIC er Bergen, Norge.
               
            3.   Gyldighedsperiode og afvikling
      
      (artikel 22 og 23 i vedtægten for CESSDA ERIC)
      
               
                  1.
               
               
                  CESSDA ERIC eksisterer, indtil det afvikles i overensstemmelse med artikel 23.
               
            
               
                  2.
               
               
                  Afvikling
                  
                              a)
                           
                           
                              Generalforsamlingen kan med et flertal på to tredjedele beslutte at afvikle CESSDA ERIC.
                           
                        
                              b)
                           
                           
                              Uden unødig forsinkelse og under alle omstændigheder senest ti dage efter vedtagelsen af beslutningen om at afvikle CESSDA ERIC underretter CESSDA ERIC Kommissionen om beslutningen.
                           
                        
                              c)
                           
                           
                              Tilbageværende aktiver, når CESSDA ERIC's gæld er betalt, fordeles blandt medlemmerne i forhold til deres akkumulerede bidrag til CESSDA ERIC.
                           
                        
                              d)
                           
                           
                              Når afviklingen er afsluttet, underretter CESSDA ERIC hurtigst muligt og under alle omstændigheder senest ti dage efter afslutningen Kommissionen herom.
                           
                        
                              e)
                           
                           
                              CESSDA ERIC ophører med at bestå fra den dag, hvor Kommissionen offentliggør bekendtgørelsen herom i Den Europæiske Unions Tidende.
                           
                        
            4.   Ansvar og forsikring
      
      (artikel 20 i vedtægten for CESSDA ERIC)
      Ansvar
      
                  a)
               
               
                  CESSDA ERIC hæfter for sin gæld.
               
            
                  b)
               
               
                  Medlemmer og observatører hæfter ikke solidarisk for CESSDA ERIC's gæld.
               
            
                  c)
               
               
                  CESSDA ERIC tegner de relevante forsikringer til dækning af risiciene i forbindelse med etablering og drift af CESSDA ERIC-infrastrukturen.
               
            5.   Dataadgangspolitik
      
      (artikel 14 i vedtægten for CESSDA ERIC)
      
               
                  1.
               
               
                  CESSDA ERIC's dataadgangspolitik skal være i overensstemmelse med Organisationen for Økonomisk Samarbejde og Udviklings (OECD) anbefalinger og retningslinjer for dataadgang (OECD Principles and Guidelines for Access to Research Data from Public Funding, OECD 2007).
               
            
               
                  2.
               
               
                  Offentligt finansierede data og metadata, som tjenesteudbyderne ligger inde med, skal, medmindre andet er fastsat i artikel 9, stk. 6, være bredt tilgængelige og skal stilles gratis og rettidigt tilgængelig ved adgangspunktet for offentlig forskning og uddannelse.
               
            
               
                  3.
               
               
                  Tjenesteudbyderne gør alle datasamlinger tilgængelige, så de kan tilgås af godkendte forskere i forbindelse med offentlig forskning og uddannelse.
               
            
               
                  4.
               
               
                  Tjenesteudbyderne beskytter de registreredes anonymitet i overensstemmelse med gældende internationale, europæiske og nationale forskrifter såvel som relevante etiske rammer.
               
            
               
                  5.
               
               
                  Tjenesteudbyderne skal have fair, åbne og gennemsigtige procedurer for adgang til data og metadata i deres varetægt.
               
            
               
                  6.
               
               
                  Princippet om åben adgang i artikel 14, stk. 2 og 3, forpligter ikke en tjenesteudbyder til at dele data, metadata eller datasamlinger, hvis dette vil være i strid med national lovgivning, intellektuelle ejendomsrettigheder eller andre tvingende retlige grunde.
               
            6.   Videnskabeligt rådgivende organ
      
      (artikel 10 i vedtægten for CESSDA ERIC)
      
               
                  1.
               
               
                  Generalforsamlingen udpeger et uafhængigt videnskabeligt rådgivende organ på mindst fire, men ikke mere end syv, fremtrædende, uafhængige og erfarne forskere fra hele verden. Udnævnelse af det videnskabelige rådgivende organ sker på grundlag af direktørens anbefalinger. Direktøren rådfører sig med det videnskabelige rådgivende organ og forummet for tjenesteudbydere. Mandatet for medlemmer af det videnskabelige rådgivende organ er tre år. Medlemmerne kan genudnævnes én gang.
               
            
               
                  2.
               
               
                  Direktøren rådfører sig mindst én gang om året med det videnskabelige rådgivende organ om den videnskabelige kvalitet af tjenesterne, videnskabspolitikkerne og procedurerne samt de fremtidige planer inden for disse områder.
               
            
               
                  3.
               
               
                  Det videnskabelige rådgivende organ fremlægger hvert år gennem direktøren en skriftlig rapport for generalforsamlingen om dets aktiviteter. Rapporten indeholder en vurdering af de tjenester, som CESSDA ERIC tilbyder sine databrugere. Direktøren fremlægger rapporten for generalforsamlingen sammen med sine kommentarer og eventuelle henstillinger.
               
            
               
                  4.
               
               
                  Det videnskabelige rådgivende organ kan anmode direktøren om at foreslå generalforsamlingen at supplere organets medlemmer for at sikre, at det er tilstrækkeligt repræsentativt på alle områder, der er omfattet af CESSDA ERIC.
               
            7.   Formidlingspolitik
      
      (artikel 15 i vedtægten for CESSDA ERIC)
      
               
                  1.
               
               
                  CESSDA ERIC's formidlingspolitik gennemføres via dets kommunikationsstrategi.
               
            
               
                  2.
               
               
                  Formidlingspolitikken dækker alle output af aktiviteter, der er finansieret af CESSDA ERIC, og som skal være bredt tilgængelige med undtagelse af tilfælde, hvor allerede gældende intellektuelle ejendomsrettigheder gør dette umuligt.
               
            
               
                  3.
               
               
                  Alle tekniske dokumenter, politikker, kerneprocedurer og overvågningsrapporter gøres offentligt tilgængelige på CESSDA ERIC's websted.
               
            
               
                  4.
               
               
                  Al dokumentation i forbindelse med opfyldelsen af forpligtelserne som tjenesteudbyder offentliggøres af tjenesteudbyderne.
               
            8.   Intellektuel ejendomsret
      
      (artikel 16 i vedtægten for CESSDA ERIC)
      
               
                  1.
               
               
                  I disse vedtægter forstås udtrykket »intellektuel ejendomsret« som defineret i artikel 2 i konventionen om oprettelse af Verdensorganisationen for Intellektuel Ejendomsret (WIPO), underskrevet i Stockholm den 14. juli 1967.
               
            
               
                  2.
               
               
                  Hvad angår spørgsmål om intellektuel ejendomsret er forholdet mellem medlemmer, observatører og tjenesteudbydere underlagt gældende national lovgivning såvel som internationale regler og forskrifter.
               
            
               
                  3.
               
               
                  Intellektuel ejendom, som medlemmer eller tjenesteudbydere giver til CESSDA ERIC, forbliver indehaverens ejendom.
               
            
               
                  4.
               
               
                  Hvis den intellektuelle ejendom stammer fra CESSDA ERIC-finansieret arbejde (direkte bidrag eller naturalier), tilhører den CESSDA ERIC. CESSDA ERIC kan afgive sin ret helt eller delvist til fordel for det medlem, den observatør eller den tjenesteudbyder, der har skabt den intellektuelle ejendom.
               
            9.   Beskæftigelse
      
      (artikel 17 i vedtægten for CESSDA ERIC)
      
               
                  1.
               
               
                  CESSDA ERIC efterlever principperne for lige beskæftigelsesmuligheder. Forskerstillinger besættes efter at have været slået op internationalt.
               
            
               
                  2.
               
               
                  I henhold til de nationale lovkrav gør hvert medlem inden for sit eget område sit yderste for at være behjælpelig med rejse og ophold for statsborgere fra organisationens medlemslande, som er involveret i CESSDA ERIC's opgaver, samt deres familiemedlemmer.
               
            10.   Offentligt udbud
      
      (artikel 21 i vedtægten for CESSDA ERIC)
      
               
                  1.
               
               
                  CESSDA ERIC behandler kandidater og tilbudsgivere på lige og ikkediskriminerende vilkår, uafhængigt af om de er baseret i EU. CESSDA ERIC's udbudspolitik følger principperne om gennemsigtighed, ikkediskriminering og konkurrence.
               
            
               
                  2.
               
               
                  Medlemmers og observatørers indkøb i forbindelse med CESSDA ERIC's aktiviteter skal ske med behørig hensyntagen til CESSDA ERIC's behov og i overensstemmelse med de tekniske krav og specifikationer, der er fastsat af de relevante organer.